Matovič, Igor, poslanec NR SR (2011-02-04):
Vážení páni, vážené dámy, nechcel som vôbec vystupovať v tejto rozprave, ale keď to tak trošičku nezávisle sledujem, tak čím ďalej tým viac mám pocit, že vy chcete definovať slobodu zákonom, jednoducho, a hádate sa o tom, že či tá sloboda sa v tom poslancovi objaví zákonom cez verejnú voľbu alebo zákonom cez tajnú voľbu. Ja si osobne myslím, že tá sloboda jednoducho nie je možná zadefinovať zákonom a musí byť v tom poslancovi hlboko nejako vrytá a je to otázka skôr svedomia a presvedčenia. Sám za seba môžem povedať, že ak vy z opozície by ste navrhli lepšieho kandidáta, ako je Čentéš, ja nemám vôbec problém za neho hlasovať. Len vy stále dokolečka navrhujete človeka, ktorý sa sám diskreditoval posledné dni a sám dokázal, že je nehodný zastávať túto funkciu. A preto vás možno aj touto cestou prosím, skúste vymyslieť niekoho iného, skúste dať do pľacu niekoho druhého, ja nemám problém hlasovať za vášho kandidáta. Len jednoducho musí to byť človek, ktorý nebude schovávať kauzy do šuflíka a ktorý ich naozaj bude riešiť. Na druhej strane si myslím a neskrývam presvedčenie, že kým politici budú mať vplyv na voľbu generálneho prokurátora, nikdy generálny prokurátor nebude nezávislý. Teraz, keď si ho aj odhlasujeme, aj keď sa zmení voľba na verejnú a ohlasujeme si v podstate povedzme, že jak sme ho nazvali, koaličného generálneho prokurátora, som presvedčený o tom, že nie je to správne a nebude nezávislý. Na druhej strane zase robíme veľmi podstatný krok k tomu, aby nezávislý mohol byť. To, že určujeme, že bude môcť kandidovať iba raz na sedem rokov, a tým pádom v podstate síce na jednej strane by nám mohol byť zaviazaný, že ho zvolíme, na druhej strane si môže povedať, že kašle na nás a bude si jednoducho robiť tú svoju funkciu naozaj podľa svojho svedomia a vedomia. Chcel by som sa vrátiť ešte možno k tej slobode samotného poslanca. Ono, či to je vpravo alebo vľavo, keď sa pozriem aj na tých, čo tu nie sú, tak myslím si, že medzi vami je veľmi málo slobodných poslancov, naozaj skutočne slobodných. Jednoducho veľká časť, keď nie väčšina z vás, je neslobodná práve preto, lebo nabudúce chce byť na kandidátke svojej politickej strany. Nechcete sa dostať do nemilosti svojho straníckeho šéfa, nechcete stratiť ľudí, ktorých ste si dosadili na nejaké teplé miestečka do štátnych podnikov, a preto radšej veľakrát držíte hubu a krok a poslušne budete hlasovať tak, ako váš stranícky šéf vyžaduje. Toto si myslím, že ak by sme chceli naozaj, ak by sme nechceli riešiť slobodu zákonom, ale chceli by sme vyzdvihnúť tú slobodu poslanca, každého jedného z nás, tak by sme mohli urobiť pár kozmetických zmien, ktoré by k slobode poslanca prospeli. Napríklad to teda ten strach viacerých z vás, aby ste aj nabudúce boli na kandidátke vašej strany. Prečo by sme nemohli dať ľuďom možnosť voľby na kandidá..., alebo teda nech na kandidátke politickej strany sú všetci kandidáti zoradení trebárs abecedne a nech politická strana neurčuje poradie, nech si ľudia vyberú podľa ich skutkov, čo urobili za posledný rok, za posledné štyri roky, a nech si ľudia vyberú, koho chcú zvoliť za tú danú politickú stranu. Automaticky by vám to dalo obrovskú slobodu v rozhodovaní, lebo jednoducho by ste sa nemuseli podlízať svojmu straníckemu šéfovi. Ten ďalší strach, alebo teda to, čo vám odoberá slobodu pri rozhodovaní, čo som spomínal, tak sú tí dosadení ľudia, ktorých si dosádzate a využívate príležitosť a ponuku takisto z vedenia politických strán na to, aby ste si ľudí dosadili na teplé miestečká. Tak ten problém tiež sa dá vyriešiť. A ten problém sa dá riešiť tým, že sprofesionalizujeme štátnu verejnú správu a urobíme niekde hrubú čiaru a povieme si, tuto je politika a odtiaľto začína odbornosť. A ak by sme to urobili, jednoducho nebudete mať si koho kam dosadiť, lebo nebude kam. A tým pádom znova by ste boli slobodnejší. A neskrývam, že niektorí z vás, pevne verím, že v koalícii týchto ľudí je veľmi málo, ale netajím sa s presvedčením, že sú, máte aj taký záujem, ktorý vám tú slobodu berie, že chcete v tej politike sa nabaliť a kradnúť. Či už cez tých svojich nominantov, alebo priamo chcete využívať cestičky a výhody, ktoré tá politika ponúka. Tuto si myslím, že koalícia zase robí veľmi veľa práce v tom, že sme sa rozhodli meniť zákony tak, aby ten priestor na rozkrádačky a rôzne nástenkové tendre bol minimálny. Tiež si myslím, že ak by sme chceli prospieť, neviem, už asi teraz pravdepodobne to nestihneme, ale do budúcna, ak by sme chceli urobiť krok k nezávislosti prokuratúry a Generálnej prokuratúry alebo generálneho prokurátora, tak nevidím dôvod, aby sme neurobili takú zmenu, aby kandidátov na generálneho prokurátora nenavrhovali politici a politické strany, ale aby ho navrhovala odborná verejnosť. Ak by ho navrhli títo ľudia, tak si myslím, že to naše rozhodovanie by bolo omnoho slobodnejšie. Prospelo by to spravodlivosti, samotnej teda prokuratúre a pocitu ľudí na Slovensku, že naozaj nám ide o vec a nie o svoj vlastný prospech. Ďakujem.